ผู้ว่าฯ กทม. หารือผู้ตรวจการแผ่นดิน เร่งสร้างวินัยจราจรลดอุบัติเหตุจากการใช้ทางม้าลาย
นายชัชชาติ สิทธิพันธุ์ ผู้ว่าราชการกรุงเทพมหานคร ให้การต้อนรับนายทรงศัก สายเชื้อ    ผู้ตรวจการแผ่นดิน พร้อมคณะ ในการหารือตามความร่วมมือระหว่าง 2 หน่วยงาน ซึ่งมีเรื่องเร่งด่วนคือ การแก้ไขปัญหาส่งเสริมวินัย ทางจราจรและทางม้าลายสำหรับการหารือร่วมกันในวันนี้ เพื่อเสริมสร้างความร่วมมือระหว่างสำนักงานผู้ตรวจการแผ่นดินกับกรุงเทพมหานคร ในการปฏิบัติงานเพื่อคุ้มครองสิทธิเสรีภาพและแก้ไขความเดือดร้อนไม่เป็นธรรมให้กับประชาชน เผยแพร่และสร้างความเข้าใจเกี่ยวกับบทบาท หน้าที่และอำนาจของผู้ตรวจการแผ่นดินและกรุงเทพมหานคร ในการคุ้มครองสิทธิเสรีภาพและแก้ไขปัญหาความเดือดร้อนให้กับประชาชน และประสานความร่วมมือและร่วมเป็นเครือข่ายในการเสริมสร้างธรรมมาภิบาลในสังคม โดยทั้ง 2 หน่วยงานมีเจตจำนงที่จะร่วมมือกันจัดทำบันทึกข้อตกลงความร่วมมือ (MOU) เพื่อเป็นแนวทางในการพัฒนาความร่วมมือด้านต่างๆ  เบื้องต้นมีการพิจารณาร่าง MOU ซึ่งจะมีการลงนามในวันที่ 10 สิงหาคม 2565 ประกอบด้วย 5 เรื่องคือ การแก้ไขปัญหาเรื่องร้องเรียน โดยจะร่วมกันในการแก้ไขปัญหาเรื่องร้องเรียนในพื้นที่กรุงเทพมหานคร การประชาสัมพันธ์เชิงรุกเผยแพร่ บทบาท อำนาจหน้าที่ ภารกิจและความสำคัญของทั้ง 2 หน่วยงานในการแก้ไขปัญหาความเดือดร้อน หรือความไม่เป็นธรรม การสร้างเครือข่ายความร่วมมือในระดับชุมชน  การสร้างเครือข่ายความร่วมมือในระดับเยาวชน เพื่อเสริมสร้างความเป็นธรรมในสังคม ซึ่งจะร่วมมือกับ กทม. ที่มีนักเรียนในสังกัดประมาณ 270,000 คนและขยายผลเพื่อสร้างทรัพยากรบุคคลในระดับเยาวชนให้เข้มแข็งขึ้น และเรื่องเร่งด่วนคือ การแก้ไขปัญหาส่งเสริมวินัย ทางจราจรและทางม้าลาย โดยจะมีการรณรงค์ 1 ใน 4 เรื่องคือ เรื่องความปลอดภัยทางม้าลาย เรื่องทุจริตความโปร่งใส เรื่องการจัดการขยะและเรื่องปัญหาสิ่งแวดล้อม ซึ่งจะเริ่มจากเรื่องความปลอดภัยทางม้าลายก่อน ซึ่งผู้ตรวจการแผ่นดิน กล่าวว่า ทั้ง 4 เรื่องเป็นเรื่องที่ประชาชนได้มีข้อร้องเรียนมายังผู้ตรวจการแผ่นดินจำนวนมาก วันนี้เป็นนิมิตรหมายที่ดี ที่จะมีการร่วมมือกันอย่างบูรณาการระหว่าง 2 หน่วยงาน ซึ่งเป็นหน่วยงานที่มีความสำคัญต่อการแก้ปัญหาของพี่น้องประชาชน